Návrh
Nariadenie vlády
Slovenskej republiky
z .............. 2003

ktorým sa ustanovujú podrobnosti rozpisu finančných prostriedkov zo štátneho rozpočtu pre základné školy, stredné školy, strediská praktického vyučovania, základné umelecké školy a školské zariadenia

Vláda Slovenskej republiky podľa § 7 ods. 10 písm. a) až h) zákona č. .... /2003 Z. z. o financovaní základných škôl, stredných škôl a školských zariadení (ďalej len „zákon“) nariaďuje :
§ 1
Predmet úpravy
Toto nariadenie ustanovuje podrobnosti rozpisu finančných prostriedkov zo štátneho rozpočtu pre základné školy, stredné školy, strediská praktického vyučovania, základné umelecké školy a školské zariadenia podľa  §1 ods. 1 zákona v rozsahu splnomocnení obsiahnutých v § 7 ods. 10 zákona.
Určovanie normatívov podľa § 4 ods. 1 zákona
§ 2
Kategórie škôl s jednotnými normatívmi
(1)	Kategórie škôl s jednotným mzdovým normatívom podľa § 4 ods. 5 zákona sú
a)	základné školy s ročníkmi 1. - 4. so spojenými ročníkmi v triede a základné školy s ročníkmi 1. – 9., s počtom žiakov do 150, ak je to v obci jediná základná škola zriaďovateľa s daným vyučovacím jazykom, 
b)	základné školy s ročníkmi 1. - 4. bez spojených ročníkov v triede a základné školy s ročníkmi 1. – 9., s počtom žiakov od 151 do 200, ak je to v obci jediná základná škola zriaďovateľa s daným vyučovacím jazykom,
c)	základné školy s ročníkmi 1. – 9. okrem základných škôl podľa písmena a) a b),
d)	gymnáziá,
e)	športové gymnáziá,
f)	stredné odborné školy okrem škôl podľa písmena g) a h),
g)	stredné zdravotnícke školy a stredné odborné školy umeleckého zamerania,
h)	konzervatóriá,
i)	stredné odborné učilištia a učilištia, 
j)	strediská praktického vyučovania.
k)	špeciálne základné školy,
l)	špeciálne stredné školy.
(2)	Kategórie škôl s jednotným normatívom na teplo podľa § 3 ods. 7 sú
a)	školy v miestach s vykurovacím obdobím 6 mesiacov,
b)	školy v miestach s vykurovacím obdobím 7 mesiacov,
c)	školy v miestach s vykurovacím obdobím 8 mesiacov.
(3)	Kategórie škôl s jednotným normatívom na prevádzku okrem tepla podľa § 3 ods. 7 sú
a)	školy so štandardnou prevádzkovou náročnosťou tvorené školami podľa odseku 1 písm. c) až h) a j),
b)	školy so zvýšenou prevádzkovou náročnosťou tvorené školami podľa odseku 1 písm. a), b) a i),
c)	školy s vysokou prevádzkovou náročnosťou tvorené školami podľa odseku 1 písm. k) a l).
(4)	Kategórie škôl s jednotným normatívom na výchovno-vzdelávací proces podľa § 3 ods. 7 sú zhodné s kategóriami škôl podľa odseku 1.
§ 3
Postup pri výpočte normatívov pre školy na kalendárny rok
(1)	Z finančných prostriedkov na bežné výdavky rozpočtovaných na kalendárny rok v kapitole Ministerstva školstva Slovenskej republiky (ďalej len „ministerstvo“) podľa § 3 ods. 2 písm. a) a b) zákona sa odpočítajú finančné prostriedky na bežné výdavky pre neštátne základné umelecké školy, štátne školské zariadenia a neštátne školské zariadenia, na riešenie havarijných situácií podľa § 4 ods. 15 zákona, na prípady objektívne odôvodnene opakujúcich sa nákladov, ktoré vzhľadom na ich špecifický charakter nie je možné zohľadniť v normatíve podľa § 4 ods. 13 zákona (ďalej len „špecifiká“), na poskytovanie prémií za mimoriadne výsledky žiakov podľa § 4 ods. 14 zákona a na rezervu podľa § 9 ods. 2 zákona pri dodržaní určeného limitu podľa § 7 ods. 8 zákona. 
(2)	Finančné prostriedky určené podľa odseku 1 sa rozdelia v pomere deväť ku dvom na časť finančných prostriedkov určenú na normované ročné náklady na mzdy a platy vrátane poistného a príspevku zamestnávateľa do poisťovní zamestnancov podľa § 4 ods. 5 zákona (ďalej len „osobné náklady“) a na časť finančných prostriedkov určenú na normované ročné náklady na výchovno-vzdelávací proces a na prevádzku školy bez osobných nákladov podľa § 4 ods. 6 zákona (ďalej len „prevádzkové náklady“). Finančné prostriedky na prevádzkové náklady sa rozdelia na finančné prostriedky na teplo, na finančné prostriedky na prevádzku okrem tepla a na finančné prostriedky na výchovno-vzdelávací proces. Finančné prostriedky na teplo sa určia ako podiel z finančných prostriedkov na prevádzkové náklady zodpovedajúci priemernému percentu výdavkov na teplo z celkových prevádzkových nákladov škôl za predchádzajúce tri skončené kalendárne roky. Finančné prostriedky na výchovno-vzdelávací proces sa určia najmenej vo výške 15 % finančných prostriedkov na prevádzkové náklady. Finančné prostriedky na prevádzku okrem tepla sa určia ako zvyšok finančných prostriedkov na prevádzkové náklady po odrátaní finančných prostriedkov na teplo a finančných prostriedkov na výchovno-vzdelávací proces.
(3)	Mzdový normatív pre kategóriu škôl podľa § 2 ods. 1 sa vypočíta ako súčin základného mzdového normatívu a koeficientu personálnej náročnosti pre túto kategóriu.
(4)	Hodnota koeficientu personálnej náročnosti pre kategóriu škôl podľa § 2 ods. 1 vychádza z počtu žiakov pripadajúcich na jedného pedagogického zamestnanca a počtu nepedagogických zamestnancov pripadajúcich na jedného pedagogického zamestnanca pre danú kategóriu škôl. Hodnoty koeficientu personálnej náročnosti pre jednotlivé kategórie škôl a spôsob ich výpočtu sú uvedené v prílohe č.1 k tomuto nariadeniu. Pri ich výpočte sa vychádza z celoslovenského priemeru počtu žiakov pripadajúcich na jedného pedagogického zamestnanca a z celoslovenského priemeru počtu nepedagogických zamestnancov pripadajúcich na jedného pedagogického zamestnanca pre danú kategóriu škôl a z pomeru priemerných platov pedagogických zamestnancov a nepedagogických zamestnancov v predchádzajúcom skončenom kalendárnom roku. Najmenší koeficient personálnej náročnosti má hodnotu 1.
(5)	Základný mzdový normatív sa určí ako podiel objemu finančných prostriedkov určeného na osobné náklady podľa odseku 2 a prepočítaného počtu žiakov podľa koeficient personálnej náročnosti. Prepočítaný počet žiakov podľa koeficientu personálnej náročnosti pre danú kategóriu podľa § 2 ods. 1 je súčin počtu žiakov v bežnom kalendárnom roku podľa odseku 6 v školách danej kategórie a koeficientu personálnej náročnosti pre túto kategóriu. Prepočítaný počet žiakov podľa koeficientu personálnej náročnosti je súčet prepočítaného počtu žiakov podľa koeficientu personálnej náročnosti pre všetky kategórie podľa § 2 ods. 1. 
(6)	Počet žiakov v bežnom kalendárnom roku je súčet dvoch tretín počtu žiakov na začiatku bežného školského roka a jednej tretiny očakávaného počtu žiakov na začiatku nového školského roka podľa § 7 ods. 4 zákona.  
(7)	Prevádzkový normatív podľa § 4 ods. 6 zákona je súčtom
a)	normatívu na teplo,
b)	normatívu na prevádzku okrem tepla,
c)	normatívu na výchovno-vzdelávací proces.
(8)	Normatív na teplo pre kategóriu škôl podľa § 2 ods. 2 sa vypočíta ako súčin základného normatívu na teplo a koeficientu tepelnej náročnosti pre túto kategóriu.
(9)	Hodnota koeficientu tepelnej náročnosti pre kategóriu škôl podľa § 2 ods. 2 vychádza z dĺžky vykurovacieho obdobia v mieste školy. Hodnoty koeficientu tepelnej náročnosti pre jednotlivé kategórie škôl sú uvedené v prílohe č. 1 k tomuto nariadeniu. 
(10)	Základný normatív na teplo sa určí ako podiel finančných prostriedkov na teplo podľa odseku 2 a prepočítaného počtu žiakov podľa koeficientu tepelnej náročnosti. Prepočítaný počet žiakov podľa koeficientu tepelnej náročnosti pre danú kategóriu podľa § 2 ods. 2 je súčin počtu žiakov v bežnom kalendárnom roku v školách danej kategórie a koeficientu tepelnej náročnosti pre túto kategóriu. Prepočítaný počet žiakov podľa koeficientu tepelnej náročnosti je súčet prepočítaného počtu žiakov podľa koeficientu tepelnej náročnosti pre všetky kategórie podľa § 2 ods. 2.
(11)	Normatív na prevádzku okrem tepla pre kategóriu škôl podľa § 2 ods. 3 sa vypočíta ako súčin základného normatívu na prevádzku okrem tepla a koeficientu prevádzkovej náročnosti pre túto kategóriu.
(12)	Hodnota koeficientu prevádzkovej náročnosti pre kategóriu škôl podľa § 2 ods. 3 vychádza z celoslovenských priemerov nákladov na prevádzku okrem tepla pre školy v tejto kategórii. Hodnoty koeficientu prevádzkovej náročnosti pre jednotlivé kategórie škôl sú uvedené v prílohe č. 1 k tomuto nariadeniu. Najmenší koeficient prevádzkovej náročnosti má hodnotu 1.
(13)	Základný normatív na prevádzku okrem tepla sa určí ako podiel finančných prostriedkov na prevádzku okrem tepla podľa odseku 2 a prepočítaného počtu žiakov podľa koeficientu prevádzkovej náročnosti. Prepočítaný počet žiakov podľa koeficientu prevádzkovej náročnosti pre danú kategóriu podľa § 2 ods. 3 je súčin počtu žiakov v bežnom kalendárnom roku v školách danej kategórie a koeficientu prevádzkovej náročnosti pre túto kategóriu. Prepočítaný počet žiakov podľa koeficientu prevádzkovej náročnosti je súčet prepočítaného počtu žiakov podľa koeficientu prevádzkovej náročnosti pre všetky kategórie podľa § 2 ods. 3.
(14)	Normatív na výchovno-vzdelávací proces pre kategóriu škôl podľa § 2 ods. 1 sa vypočíta ako súčin základného normatívu na výchovno-vzdelávací proces a koeficientu ekonomickej náročnosti výchovno-vzdelávacieho procesu pre túto kategóriu.
(15)	Hodnota koeficientu ekonomickej náročnosti výchovno-vzdelávacieho procesu pre kategóriu škôl podľa § 2 ods. 1 vychádza z hodnôt koeficientu personálnej náročnosti pre túto kategóriu.  Vypočíta sa ako priemer hodnoty príslušného koeficientu personálnej náročnosti a čísla 1. Hodnoty koeficientu ekonomickej náročnosti výchovno-vzdelávacieho procesu pre jednotlivé kategórie škôl sú uvedené v prílohe č. 1 k tomuto nariadeniu.
(16)	Základný normatív na výchovno-vzdelávací proces sa určí ako podiel finančných prostriedkov na výchovno-vzdelávací proces podľa odseku 2 a prepočítaného počtu žiakov podľa koeficientu ekonomickej náročnosti výchovno-vzdelávacieho procesu. Prepočítaný počet žiakov podľa koeficientu ekonomickej náročnosti výchovno-vzdelávacieho procesu pre danú kategóriu podľa § 2 ods. 1 je súčin počtu žiakov v bežnom kalendárnom roku v školách danej kategórie a koeficientu ekonomickej náročnosti výchovno-vzdelávacieho procesu pre túto kategóriu. Prepočítaný počet žiakov podľa koeficientu ekonomickej náročnosti výchovno-vzdelávacieho procesu je súčet prepočítaného počtu žiakov podľa koeficientu ekonomickej náročnosti výchovno-vzdelávacieho procesu pre všetky kategórie podľa § 2 ods. 1.  
§ 4
Osobitné ustanovenia pre určovanie normatívov 
(1)	Mzdový normatív a normatív na výchovno-vzdelávací proces na žiaka školy s iným vyučovacím jazykom ako slovenským je 108 % zodpovedajúceho normatívu a pri bilinguálnom štúdiu 125 % zodpovedajúceho normatívu.
(2)	Normatív na žiaka študujúceho popri zamestnaní ) sa určí tak, že normatív na žiaka vo večernej forme štúdia je 40 % normatívu na žiaka študujúceho v dennej forme štúdia a  normatív na žiaka študujúceho v diaľkovej forme štúdia je 10 % normatívu na žiaka študujúceho v dennej forme štúdia. Normatív na žiaka so špeciálnymi výchovno-vzdelávacími potrebami, ) ktorý nie je žiakom špeciálnej školy (ďalej len „integrovaný žiak“), je 250 % normatívu na žiaka študujúceho v dennej forme štúdia. 
(3)	Pri určovaní normatívneho príspevku pre školy podľa § 4 ods. 2 zákona sa do počtu jej žiakov započítavajú aj žiaci nadstavbového a pomaturitného štúdia.
(4)	Pri výpočte normatívov podľa § 3 ods. 5 a 16 sa žiak školy s iným vyučovacím jazykom ako slovenským započítava s koeficientom 1,08 a žiak s bilingválnou formou štúdia s koeficientom 1,25. Pri výpočte normatívov podľa § 3 ods. 5, 10, 13 a 16 sa žiak študujúci vo večernej forme štúdia započítava s koeficientom 0,4, žiak študujúci v diaľkovej forme štúdia s koeficientom 0,1 a integrovaný žiak s koeficientom 2,5.
(5)	Normatívny príspevok podľa § 4 ods. 2 zákona pre základnú školu s materskou školou sa určí ako súčet normatívneho príspevku pre základnú školu a normatívneho príspevku pre materskú školu. Pre výpočet normatívneho príspevku pre základnú školu sa použije normatív pre žiaka základnej školy a počet jej žiakov a pre výpočet normatívneho príspevku pre materskú školu sa použije normatív pre dieťa v materskej škole podľa § 8 a počet jej detí. Obdobne sa postupuje aj v prípadoch združených stredných škôl a v ďalších prípadoch, keď škola alebo školské zariadenie pozostáva zo súčastí, ktoré by ako samostatné subjekty patrili z hľadiska normatívov do rôznych kategórií škôl alebo školských zariadení s jednotným normatívom.
§ 5
Hodnoty percentuálnych podielov podľa § 4 ods. 9 zákona
(1)	Pre časť normatívneho príspevku zodpovedajúcu osobným nákladom pre školu podľa § 4 ods. 9 zákona sa určuje percentuálny podiel v roku 2004 na 80 % a v roku 2005 a ďalších rokoch na 85 %.
(2)	Pre časť normatívneho príspevku zodpovedajúcu prevádzkovým nákladom pre školu podľa § 4 ods. 9 zákona sa určuje percentuálny podiel v roku 2004 na 75 % a v roku 2005 a v ďalších rokoch na 80 %.
§ 6
Zoznam špecifík podľa § 4 ods. 13 zákona
Špecifikami podľa § 4 ods. 13 zákona sú
a)	náklady na dopravu žiakov podľa osobitných predpisov, )
b)	náklady na mzdy a odvody do poistných fondov asistentov učiteľa a učiteľov nultých ročníkov,
c)	príspevky zriaďovateľom na vzdelávanie žiakov zo sociálne znevýhodneného prostredia.
§ 7
Postup pri výpočte normatívu kapitálových výdavkov podľa § 4 ods. 18 a 19 zákona
(1)	Normatív kapitálových výdavkov podľa § 4 ods. 18 a 19 zákona sa vypočíta ako podiel kapitálových výdavkov určených v kapitole Súhrnný finančný vzťah na rekonštrukciu školských objektov a modernizáciu vybavenia škôl pre bežný kalendárny rok a počtu žiakov v bežnom kalendárnom roku podľa § 3 ods. 6 všetkých škôl podľa § 1 ods. 2 zákona (ďalej len „štátna škola“) v zriaďovateľskej pôsobností obcí a vyšších územných celkov.
(2)	Zriaďovatelia štátnych škôl, ktorými sú obce a mesta, obdržia finančné prostriedky na kapitálové výdavky na rekonštrukciu školských objektov a modernizáciu vybavenia škôl určené podľa odseku 1 a podľa § 4 ods. 18 zákona v rámci dotácie na výkon samosprávnych pôsobností od Ministerstva financií Slovenskej republiky (ďalej len „ministerstvo financií“). Ministerstvo oznámi ministerstvu financií výšku týchto finančných prostriedkov v termínoch podľa odseku § 4 ods. 7 a 8 zákona.
(3)	Zriaďovateľ štátnej školy, ktorým je obec alebo mesto, pridelí finančné prostriedky škole v rámci plnenia svojej zriaďovateľskej pôsobnosti v súlade s osobitným zákonom. )
(4)	Zriaďovateľ štátnej školy, ktorým je krajský školský úrad, obdrží finančné prostriedky na kapitálové výdavky na rekonštrukciu školských objektov a modernizáciu vybavenia škôl určené podľa odseku 1 a podľa § 4 ods. 18 zákona od ministerstva. Tieto finančné prostriedky pridelí škole v rámci plnenia svojej zriaďovateľskej pôsobnosti v súlade s osobitným zákonom. )

§ 8
Postup pri výpočte normatívov pre základné umelecké školy, materské školy a domovy mládeže podľa § 5 ods. 2 zákona
(1)	Finančné prostriedky rozpočtované na kalendárny rok na bežné výdavky pre základné umelecké školy a školské zariadenia v rozpočtovej kapitole ministerstva podľa § 2 ods. 1 zákona a v kapitole Súhrnný finančný vzťah podľa § 2 ods. 2 zákona sa rozdelia v pomere sedem ku trom na 
a)	finančné prostriedky pre základné umelecké školy, materské školy a domovy mládeže podľa § 5 ods. 2 zákona,
b)	finančné prostriedky pre ostatné školské zariadenia podľa § 5 ods. 3 zákona.
(2)	Pri výpočte normatívov pre základné umelecké školy, materské školy a domovy mládeže sa postupuje ako pri výpočte normatívov pre štátne školy podľa § 3 ods. 2 až 16. 
(3)	Pre účely výpočtu normatívov okrem normatívu na teplo sú základné umelecké školy, materské školy a domovy mládeže samostatnými kategóriami s jednotnými normatívmi. Pre výpočet normatívu na teplo sú rozdelené na kategórie určené ako v § 2 ods. 2.
(4)	Pre kategórie podľa odseku 3 sú hodnoty koeficientu personálnej náročnosti, koeficientu prevádzkovej náročnosti a koeficientu ekonomickej náročnosti výchovno-vzdelávacieho procesu v prílohe č. 2 k tomuto nariadeniu.
(5)	Normatív na dieťa v špeciálnej materskej školy a na integrované dieťa materskej školy je 250 % normatívu na dieťa materskej školy bez postihnutia. Normatív na dvojročné dieťa materskej školy je 200 % normatívu na dieťa materskej školy vo veku od 3 do 6 rokov. Tieto údaje sa zohľadnia pri výpočte normatívov podľa § 3 ods. 5 a 16.
§ 9
Postup pri výpočte objemu finančných prostriedkov pre školské zariadenia podľa § 5 ods. 3 zákona
(1)	Pre účely výpočtu objemov finančných prostriedkov podľa § 5 ods. 3 zákona sa určujú druhy školských zariadení nasledovne
a)	zariadenia školského stravovania, )
b)	školské kluby detí, )
c)	pedagogicko-psychologické poradne, )
d)	špeciálne výchovné zariadenia ) a zariadenia špeciálnopedagogického poradenstva, )
e)	zariadenia praktického vyučovania, )  
f)	centrá voľného času a školské strediská záujmovej činnosti, )
g)	záujmovo-vzdelávacie zariadenia, )
h)	školy v prírode. )
(2)	Finančné prostriedky určené pre školské zariadenia podľa § 8 ods. 1 písm. b) sa rozdelia pre druhy školských zariadení podľa odseku 1 v pomere podľa rozpisu v predchádzajúcom kalendárnom roku.  
(3)	Pre každú kategóriu školských zariadení daného druhu podľa odseku 1 písm. b) až g) s rovnakým normatívnym príspevkom na jedného žiaka podľa odseku 4 (ďalej len „kategória školských zariadení daného druhu) sa určí koeficient ekonomickej náročnosti. Hodnoty koeficientov ekonomickej náročnosti sa určia zo vzájomných pomerov výdavkov na jedného žiaka v predchádzajúcom kalendárnom roku v jednotlivých kategóriách školských zariadení daného druhu. Najmenší koeficient má hodnotu 1. Kategórie školských zariadení daného druhu pre jednotlivé druhy školských zariadení sú v prílohe č. 3 k tomuto nariadeniu.
(4)	Pre každú kategóriu školského zariadenia daného druhu sa určí normatívny príspevok na jedného žiaka (ďalej len „normatívny príspevok“) ako súčin základného normatívneho príspevku pre daný druh školského zariadenia a koeficientu ekonomickej náročnosti kategórie školských zariadení daného druhu určeného podľa odseku 3.
(5)	Základný normatívny príspevok pre daný druh školského zariadenia podľa odseku 1 písm. b) až g) sa vypočíta ako podiel objemu finančných prostriedkov pre daný druh školského zariadenia a prepočítaného počtu žiakov podľa koeficientu ekonomickej náročnosti. Prepočítaný počet žiakov podľa koeficientu ekonomickej náročnosti pre danú kategóriu školských zariadení daného druhu je súčin počtu žiakov v bežnom kalendárnom roku podľa § 3 ods. 6 v školských zariadeniach danej kategórie školských zariadení daného druhu  a koeficientu ekonomickej náročnosti pre túto kategóriu. Prepočítaný počet žiakov podľa koeficientu ekonomickej náročnosti je súčet prepočítaného počtu žiakov podľa koeficientu ekonomickej náročnosti pre všetky kategórie daného druhu školských zariadení podľa prílohy č. 3. k tomuto nariadeniu. 
(6)	Normatívny príspevok na žiaka školského klubu detí podľa odseku 1 písm. b), ktorý je súčasťou špeciálnej školy, je 250% zodpovedajúceho normatívneho príspevku a pri výpočte normatívneho príspevku sa žiak započítava s koeficientom  2,5. 
(7)	Finančný príspevok na školské zariadenie na bežný kalendárny rok sa určí ako súčin príslušného normatívneho príspevku a príslušného počtu žiakov školského zariadenia v bežnom kalendárnom roku.
(8)	Pre školské zariadenia podľa odseku 1 písm. a) sa určí finančný príspevok na hlavné jedlo vydané pre stravovaného žiaka a finančný príspevok na doplnkové jedlo vydané pre stravovaného žiaka. Finančný príspevok na doplnkové jedlo je 20 % finančného príspevku na hlavné jedlo. 
(9)	Finančný príspevok na hlavné jedlo na kalendárny rok sa určí ako podiel 60 % objemu finančných prostriedkov určených pre zariadenia školského stravovania podľa odseku 2 a prepočítaného počtu vydaných jedál za prvý polrok predchádzajúceho roku. Prepočítaný počet vydaných jedál je súčtom počtu vydaných hlavných jedál a 0,2 násobku počtu vydaných doplnkových jedál za uvedené obdobie podľa údajov poskytnutých zriaďovateľmi podľa § 7 ods. 4 zákona.
(10)	Finančný príspevok na školské zariadenie podľa odseku 1 písm. a) na bežný kalendárny rok sa určí ako súčin počtu ním skutočne vydaných jedál a zodpovedajúceho finančného príspevku podľa odsekov 8 a 9.
(11)	Objem finančných príspevkov pre školy v prírode podľa odseku 1 písm. h) sa určí  v závislosti od počtu lôžkodní a miery využitia školského zariadenia na zotavovanie a upevňovanie zdravia a fyzickej zdatnosti detí zo škôl, materských škôl a špeciálnych výchovných zariadení s prihliadnutím na personálnu a prevádzkovú náročnosť školského zariadenia za predchádzajúci rok kalendárny rok.
(12)	Finančné prostriedky určené štátnym školským zariadeniam podľa odseku 1 na bežný kalendárny rok sa rozdelia na časť finančných prostriedkov určených na osobné náklady a časť finančných prostriedkov určených na prevádzku v pomere zodpovedajúcom priemerným výdavkom na osobné náklady a priemerným výdavkom na prevádzkové náklady  za predchádzajúci rok.
§ 10
Využitie vzdelávacích poukazov podľa § 7 ods. 9 zákona
(1)	Pri uskutočňovaní systému financovania záujmového vzdelávania poskytovaného školami a školskými zariadeniami (ďalej len „poskytovateľ“) sa využívajú vzdelávacie poukazy. Vzdelávací poukaz reprezentuje ročný príspevok zo štátneho rozpočtu na záujmové vzdelávanie pre jedného žiaka základnej školy alebo strednej školy, ktoré sa uskutočňuje 
a)	v základných školách,
b)	na stredných školách,
c)	v školských zariadeniach.
(2)	Záujmové vzdelávanie poskytované školami a školskými zariadeniami podľa odseku 1 je pravidelná záujmová činnosť organizovaná pre žiakov základných škôl a stredných škôl v rozsahu najmenej 80 hodín v školskom roku evidovaná v predpísanej pedagogickej dokumentácii školy alebo školského zariadenia.
(3)	Vzdelávacie poukazy vydávajú svojim žiakom základné školy a stredné školy na začiatku školského roka. Žiak odovzdá vzdelávací poukaz jednému poskytovateľovi, ktorý ho prijal na záujmové vzdelávanie, v termíne stanovenom jeho zriaďovateľom tak, aby zriaďovateľ mohol do 30. septembra bežného kalendárneho roka oznámiť príslušnému krajskému školskému úradu počty prijatých vzdelávacích poukazov spolu s ďalšími údajmi podľa § 7 ods. 4 zákona.
(4)	Vzdelávací poukaz obsahuje identifikačné údaje držiteľa poukazu a údaje o škole ktorá poukaz vydala. Vzor vzdelávacieho poukazu vydá ministerstvo.
(5)	Za každý získaný vzdelávací poukaz poskytovateľ obdrží prostredníctvom zriaďovateľa  z kapitoly ministerstva finančný príspevok podľa § 7 ods. 9 zákona. Objem takto získaných finančných prostriedkov pre poskytovateľa na bežný školský rok sa rovná súčinu počtu obdržaných vzdelávacích poukazov podľa stavu na začiatku bežného školského roka a objemu finančných príspevkov pripadajúcich na jeden vzdelávací poukaz. Krajský školský úrad oznámi v termíne podľa § 4 ods. 7 zákona výšku príspevkov zriaďovateľom a zriaďovateľ tieto finančné prostriedky rozpíše poskytovateľom v termíne podľa § 4 ods. 9 zákona. Objem finančných prostriedkov pre poskytovateľa na nový školský rok sa rovná súčinu počtu prijatých vzdelávacích poukazov v novom školskom roku a objemu finančných príspevkov pripadajúcich na jeden vzdelávací poukaz. Krajský školský úrad  oznámi v termíne podľa § 4 ods. 8 zákona výšku príspevkov zriaďovateľom a zriaďovateľ tieto finančné prostriedky rozpíše poskytovateľom v termíne podľa § 4 ods. 10 zákona.
(6)	Hodnotu poukazu pre bežný kalendárny rok určuje ministerstvo ako podiel objemu finančných prostriedkov na záujmové vzdelávanie vyčlenených v kapitole ministerstva podľa § 3 ods. 2 písm. d) zákona a počtu žiakov základných škôl a stredných škôl v bežnom kalendárnom roku a zverejňuje v termíne podľa § 7 ods. 6 zákona. Hodnota poukazu je rovnaká pre všetkých žiakov.
(7)	Prostredníctvom vzdelávacích poukazov dostávajú finančné príspevky poskytovatelia nad rámec objemu finančných prostriedkov pridelených podľa § 3 a 9.   
§ 11
Úprava objemu finančných prostriedkov podľa § 7 ods. 7 zákona
(1)	Ak nastane v priebehu kalendárneho roka zmena počtu žiakov v školách u niektorého zriaďovateľa presahujúca 5 % oproti stavu, z ktorého bol určený objem finančných prostriedkov pre zriaďovateľa na kalendárny rok podľa § 7 ods. 4 zákona, oznámi zriaďovateľ túto skutočnosť príslušnému krajskému školskému úradu. V ozname uvedie, k akému dátumu zmena nastala a o aký rozsah zmeny počtu žiakov ide. V prípade prírastku žiakov krajský úrad poskytne zriaďovateľovi potrebné finančné prostriedky na obdobie, v ktorom zriaďovateľ zvýšený počet žiakov vykazuje. Objem týchto finančných prostriedkov určí štandardným spôsobom tak, že oproti ročnému objemu sa proporcionálne kráti v súlade s dĺžkou obdobia, na ktoré sa poskytuje. V prípade úbytku žiakov presahujúcemu 5 % krajský školský úrad určí sumu zodpovedajúcu úbytku žiakov a dĺžke obdobia, na ktoré sa zmena vzťahuje a oznámi zriaďovateľovi, aký objem finančný prostriedkov má krajskému školskému úradu z tohto dôvodu vrátiť.
(2)	Pri zmene počtu žiakov v jednotlivých školách o viac ako 5 %, ktoré nepredstavujú celkovú zmenu počtu žiakov v školách v jeho zriaďovateľskej pôsobnosti nad 5 %, zriaďovateľ vykoná úpravu rozpisu prostriedkov medzi školami  podľa § 4 ods. 9 a 10 zákona.
§ 12
Určovanie garantovaného minima podľa § 9 ods. 1 zákona 
(1)	Garantované minimum pre zriaďovateľov štátnych škôl podľa § 9 ods. 1 zákona sa určí nasledovným postupom :
a)	pre každého zriaďovateľa sa určí objem finančných prostriedkov v súlade s normatívmi určenými podľa § 3,
b)	pre každého zriaďovateľa sa určí garantované minimum ako súčin 95 % nákladov pripadajúcich na jedného žiaka štátnej školy v predchádzajúcom kalendárnom roku a počtu žiakov v bežnom kalendárnom roku,
c)	pre jednotlivých zriaďovateľoch sa porovná objem finančných prostriedkov pridelených podľa písmena a) a garantovaným minimom podľa písmena b). Stanoví sa objem finančných prostriedkov potrebný na dofinancovanie zriaďovateľov na garantované minimum. Ak sa objem potrebný na dofinancovanie na garantované minimum nezhoduje s objemom vyčleneným na dofinancovanie na garantované minimum podľa § 13 ods. 4 písm. a), upraví sa objem vyčlenený na garantované minimum podľa § 13 ods. 4 písm. a) a výpočet normatívov sa opakuje. Tento proces sa opakuje až kým sa nedosiahne zhoda uvedených objemov.
(2)	Garantované minimum pre zriaďovateľov verejných základných umeleckých škôl, štátnych školských zariadení a verejných školských zariadení sa určí  postupom podľa odseku 1 s tým, že sa použije objem vyčlenený na garantované minimum podľa § 13 ods. 4 písm. b) . Pri výpočte sa použijú normatívy alebo normatívne príspevky a príslušné objemy finančných prostriedkov podľa § 8 a 9.
§ 13
Spoločné a prechodné ustanovenia
(1)	Dĺžku vykurovacieho obdobia pre potreby tohto nariadenia vlády stanoví ministerstvo na základe dlhodobého priemeru teplôt v mieste školy, základnej umeleckej školy alebo školského zariadenia. 
(2)	Finančné prostriedky prostredníctvom vzdelávacích poukazov podľa § 7 ods. 9 zákona sa v roku 2004 budú poskytovať od septembra. V roku 2005 a v ďalších rokoch sa finančné prostriedky budú poskytovať na celý kalendárny rok. Hodnotu vzdelávacích poukazov určenú podľa § 10 ods. 6 schvaľuje na návrh ministerstva vláda.
(3)	Pre výpočet normatívneho príspevku školského zariadenia podľa § 9 ods. 1 písm. b), f) a g) sa započítava žiak, ktorý prispieva na čiastočnú úhradu nákladov v danom školskom zariadení podľa osobitných predpisov. )
(4)	Pri určovaní normatívov v rokoch 2004 až 2006 sa znižuje suma finančných prostriedkov 
a)	v § 3 ods. 1 o objem vyčlenený na dofinancovanie zriaďovateľov štátnych škôl na garantované minimum podľa § 9 ods. 1 zákona,
b)	v § 8 ods. 1 o objem vyčlenený na dofinancovanie zriaďovateľov verejných základných umeleckých škôl, štátnych školských zariadení a verejných školských zariadení na garantované minimum podľa § 9 ods. 1 zákona.
(5)	Finančné prostriedky na teplo podľa § 3 ods. 2 sa stanovujú pre rok 2004 v objeme 50 % z finančných prostriedkov na prevádzkové náklady. Pre roky 2005 a 2006 určí podiel finančných prostriedkov na teplo z finančných prostriedkov na prevádzkové náklady ministerstvo.

§ 14
Účinnosť
Toto nariadenie nadobúda účinnosť 1. januára 2004